Document ID: 32000D0284

Odločba Komisije
z dne 31. marca 2000
o izdelavi seznama odobrenih osemenjevalnih središč za uvoz semena kopitarjev iz tretjih držav in o spremembah Odločb 96/539/ES in 96/540/ES
(notificirano pod dokumentarno številko K(2000) 912)
(Besedilo velja za EGP)
(2000/284/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 92/65/EGS z dne 13. julija 1992 o zahtevah zdravstvenega varstva živali za trgovino in za uvoz v Skupnost živali, semena, jajčnih celic in zarodkov, za katere ne veljajo zahteve zdravstvenega varstva živali, določene v posebnih pravilih Skupnosti iz Priloge A(I) k Direktivi 90/425/EGS [1], kakor je bila nazadnje spremenjena z Odločbo Komisije 95/176/ES [2], in zlasti člena 17(3)(a) Direktive,
ob upoštevanju naslednjega:
(1) V skladu z delom II Odločbe Komisije 94/63/ES [3] in brez poseganja v Odločbo Komisije 92/160/EGS [4] države članice odobrijo uvoz semena kopitarjev iz tretjih držav, vključenih v del 1 Priloge k Odločbi Komisije 79/542/EGS [5] za uvoz živih kopitarjev.
(2) Na podlagi člena 17(3)(a) Direktive 92/65/EGS mora Skupnost izvajati preverjanja na kraju samem, da se zagotovi enotna uporaba zgoraj navedene direktive, in zlasti njenih Prilog.
(3) Zato je upravičeno sestaviti začasni seznam osemenjevalnih središč z dovoljenjem za odvzem semena kopitarjev za uvoz v Evropsko skupnost, za katera pristojni organi tretjih držav zagotovijo jamstva, enakovredna tistim iz poglavja II Direktive 92/65/EGS.
(4) Začasni seznam mora za vsako osemenjevalno središče opredeliti oznako ISO in ime tretje države, ter ime, naslov in registrsko številko osemenjevalnega središča, organ, ki je izdal odobritev, in datum odobritve.
(5) Občasno bo treba ponovno pregledati in, po potrebi, spremeniti to odločbo glede na nove podatke.
(6) Šteje se, da je Islandija prosta kužne malokrvnosti kopitarjev, in testiranje za uvoz živih kopitarjev iz Islandije ni potrebno. Posledično je treba za tovrstne uvoze iz Islandije umakniti zahteve v zvezi s testiranjem za to bolezen, določene z Direktivo 96/539/ES [6] o uvozih semena kopitarjev, in Odločbi 96/540/ES [7] o uvozih oplojenih jajčnih celic in zarodkov kopitarjev.
(7) Ker so ukrepi, predvideni s to odločbo, v skladu z mnenjem Stalnega veterinarskega odbora -
SPREJELA NASLEDNJO ODLOČBO:
Člen 1
1. Brez poseganja v Odločbo 92/160/EGS države članice odobrijo uvoz semena kopitarjev, ki je bilo odvzeto v osemenjevalnih središčih na seznamu v Prilogi k tej odločbi.
2. Seme iz odstavka 1 mora biti odvzeto po datumu, ko pristojni državni organi zadevne tretje države odobrijo osemenjevalno središče.
Člen 2
1. Na koncu odstavka 13.3.6.1 zdravstvenega spričevala v Prilogi k Odločbi 96/539/ES se doda opomba pod črto (5).
2. Na koncu odstavka 13.2.5.1 zdravstvenega spričevala v Prilogi k Odločbi 96/540/ES se doda opomba pod črto (5).
3. Opomba iz odstavkov 1 in 2 se glasi:
"(5) Imunodifuzija v agarskem gelu (Cogginsov test) na kužno malokrvnost ni kopitarjev potrebna za kopitarje dajalce, ki od rojstva bivajo na Islandiji in potrjeno je, da je Islandija uradno prosta kužne malokrvnosti."
Člen 3
Ta odločba je naslovljena na države članice.
V Bruslju, 31. marca 2000

Labels: 3
5
6